《破灶堕和尚赞》
宋代·释德洪

嵩山屋老灶有神，民争祠之日宰烹。师与门人偶经行，即而视之因叹惊。

此唯土瓦和合成，是中何从有圣灵。以杖敲之辄堕倾，须臾青衣出笑迎。

谢师为我谈无生，言讫登空如鸟轻。门人问之拜投诚，伏地但闻破堕声。

君看一体情非情，皎如朗月悬青冥。未證据者以事明，鞭草血流石吼升，涅槃门开见户庭。

老安怜儿为作名，金屑虽贵翳眼睛。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。